CELEX: 22021D0010
Language: el
Date: 2019-10-16 00:00:00
Title: Απόφαση αριθ. 1/2019 της Μεικτής Επιτροπής ΕΕ-Μεξικού της 16ης Οκτωβρίου 2019 όσον αφορά τις τροποποιήσεις του παραρτήματος III της απόφασης αριθ. 2/2000 του μεικτού συμβουλίου ΕΚ–Μεξικού σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας (Ανδόρα και Άγιος Μαρίνος, και ειδικοί κανόνες καταγωγής ανά προϊόν στα χημικά προϊόντα) [2021/10]

7.1.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 3/37
               
            
         ΑΠΟΦΑΣΗ αριθ. 1/2019 ΤΗΣ ΜΕΙΚΤΗΣ ΕΠΙΤΡΟΠΗΣ ΕΕ-ΜΕΞΙΚΟΥ
         της 16ης Οκτωβρίου 2019
         όσον αφορά τις τροποποιήσεις του παραρτήματος III της απόφασης αριθ. 2/2000 του μεικτού συμβουλίου ΕΚ–Μεξικού σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας (Ανδόρα και Άγιος Μαρίνος, και ειδικοί κανόνες καταγωγής ανά προϊόν στα χημικά προϊόντα) [2021/10]
         Η ΜΕΙΚΤΗ ΕΠΙΤΡΟΠΗ ΕΕ-ΜΕΞΙΚΟΥ,
         Έχοντας υπόψη την απόφαση αριθ. 2/2000 του μεικτού συμβουλίου ΕΚ–Μεξικού, της 23ης Μαρτίου 2000 (1), το παράρτημά της ΙΙΙ, και ιδίως το άρθρο 38 του παραρτήματος III,
         Εκτιμώντας τα ακόλουθα:
         
                     (1)
                  
                  
                     Το παράρτημα III της απόφασης αριθ. 2/2000 (στο εξής: παράρτημα III) ορίζει τους κανόνες καταγωγής για τα προϊόντα που κατάγονται από την επικράτεια των μερών της συμφωνίας οικονομικής εταιρικής σχέσης, πολιτικού συντονισμού και συνεργασίας μεταξύ της Ευρωπαϊκής Κοινότητας και των κρατών μελών της, αφενός, και των Ηνωμένων Πολιτειών του Μεξικού, αφετέρου (2), η οποία υπεγράφη στις Βρυξέλλες στις 8 Δεκεμβρίου 1997 (στο εξής: συμφωνία).
                  
               
                     (2)
                  
                  
                     Μεταξύ της Ευρωπαϊκής Ένωσης και του Πριγκιπάτου της Ανδόρας, καθώς και μεταξύ της Ευρωπαϊκής Ένωσης και της Δημοκρατίας του Αγίου Μαρίνου, έχουν συναφθεί τελωνειακές ενώσεις και, ως εκ τούτου, τα αγαθά καταγωγής Μεξικού τυγχάνουν προτιμησιακής μεταχείρισης όταν εξάγονται στις εν λόγω δύο χώρες.
                  
               
                     (3)
                  
                  
                     Συμφωνήθηκε ότι το Μεξικό θα δέχεται τα προϊόντα που υπάγονται στα κεφάλαια 25 έως 97 του εναρμονισμένου συστήματος, τα οποία κατάγονται από το Πριγκιπάτο της Ανδόρας, καθώς και τα προϊόντα που υπάγονται στα κεφάλαια 1 έως 97 του εναρμονισμένου συστήματος, τα οποία κατάγονται από τη Δημοκρατία του Αγίου Μαρίνου, ως προϊόντα καταγωγής Ευρωπαϊκής Ένωσης, κατά την έννοια του παραρτήματος III.
                  
               
                     (4)
                  
                  
                     Επομένως, θα πρέπει να προστεθεί προσάρτημα VI στο παράρτημα III, ώστε τα εν λόγω προϊόντα να τυγχάνουν, κατά την εισαγωγή τους στο Μεξικό, παρόμοιας μεταχείρισης με τα προϊόντα που κατάγονται από την Ευρωπαϊκή Ένωση, και να θεσπιστούν διατάξεις σχετικά με την εφαρμογή του παραρτήματος III στα εν λόγω προϊόντα.
                  
               
                     (5)
                  
                  
                     Στις 7 Απριλίου 2017, η μεικτή επιτροπή εξέδωσε την απόφαση αριθ. 1/2017 (3), η οποία παρατείνει για τέταρτη φορά την εφαρμογή των κανόνων καταγωγής που καθορίζονται στις σημειώσεις 2 και 3 του προσαρτήματος II(α) του παραρτήματος III (στο εξής: σημειώσεις 2 και 3). Η παράταση που προβλέπεται στην απόφαση αριθ. 1/2017 ισχύει μέχρι τις 31 Δεκεμβρίου 2019.
                  
               
                     (6)
                  
                  
                     Είναι σκόπιμο να παραταθεί η εφαρμογή των κανόνων καταγωγής που καθορίζονται στις σημειώσεις 2 και 3 σε μόνιμη βάση, διότι οι εν λόγω κανόνες συνάδουν με τις αρχές επικαιροποίησης της συμφωνίας.
                  
               
                     (7)
                  
                  
                     Συνεπώς, το παράρτημα III θα πρέπει να τροποποιηθεί αναλόγως,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Το προσάρτημα II του παραρτήματος III της απόφασης αριθ. 2/2000 τροποποιείται σύμφωνα με τις διατάξεις του παραρτήματος I της παρούσας απόφασης.
            
            
               2.   Στο παράρτημα III της απόφασης αριθ. 2/2000 προστίθεται προσάρτημα VI σύμφωνα με τις διατάξεις του παραρτήματος II της παρούσας απόφασης.
            
         
         
            Άρθρο 2
            Η παρούσα απόφαση τίθεται σε ισχύ την πρώτη ημέρα του δεύτερου μήνα που ακολουθεί την ημερομηνία κατά την οποία τα συμβαλλόμενα μέρη θα ανακοινώσουν το ένα στο άλλο την ολοκλήρωση των αναγκαίων για τον σκοπό αυτό διαδικασιών.
         
         
            Βρυξέλλες, 16 Οκτωβρίου 2019.
            
               
                  Για τη Μεικτή Επιτροπή
               
               Edita HRDA
               
                  Ευρωπαϊκή Υπηρεσία Εξωτερικής Δράσης, διευθύνουσα σύμβουλος για την αμερικανική ήπειρο
               
            
         
         
            (1)  ΕΕ L 157 της 30.6.2000, σ. 10.
         
            (2)  ΕΕ L 276 της 28.10.2000, σ. 45.
         
            (3)  Απόφαση αριθ. 1/2017 της Μεικτής Επιτροπής ΕΕ-Μεξικού, της 7ης Απριλίου 2017, όσον αφορά τις τροποποιήσεις του παραρτήματος III της απόφασης αριθ. 2/2000 του Μεικτού Συμβουλίου ΕΚ-Μεξικού, της 23ης Μαρτίου 2000, σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας (ειδικοί κανόνες καταγωγής ανά προϊόν στα χημικά προϊόντα).
      
      
         
            ΠΑΡΑΡΤΗΜΑ I
            Στο προσάρτημα II του παραρτήματος III της απόφασης αριθ. 2/2000, οι καταχωρίσεις στις κλάσεις 2914 και 2915 του ΕΣ αντικαθίστανται από το ακόλουθο κείμενο:
            
               
                           Κλάση ΕΣ
                        
                        
                           Περιγραφή προϊόντος
                        
                        
                           Επεξεργασία ή μεταποίηση επί μη καταγόμενων υλών η οποία προσδίδει τον χαρακτήρα του καταγόμενου προϊόντος
                        
                     
                           (1)
                        
                        
                           (2)
                        
                        
                           (3) ή (4)
                        
                     
                           «ex 2914 
                        
                        
                           
                                       —
                                    
                                    
                                       Διακετοναλκοόλη
                                    
                                 
                                       —
                                    
                                    
                                       Μεθυλισοβουτυλοκετόνη
                                    
                                 
                                       —
                                    
                                    
                                       Οξείδιο του μεσιτυλενίου
                                    
                                 
                        
                           Παρασκευή από ακετόνη
                        
                        
                           Παρασκευή κατά την οποία πραγματοποιείται χημική αντίδραση (*1)
                           
                        
                     
                           2915 
                        
                        
                           Οξέα μονοκαρβοξυλικά άκυκλα κορεσμένα και οι ανυδρίτες, τα αλογονίδια, υπεροξείδια και υπεροξέα τους· τα αλογονωμένα, σουλφονωμένα, νιτρωμένα ή νιτρωδωμένα παράγωγά τους, εκτός από τα εξής:
                        
                        
                           Παρασκευή από ύλες οποιασδήποτε κλάσης. Εντούτοις, η αξία όλων των χρησιμοποιούμενων υλών των κλάσεων 2915  και 2916  δεν υπερβαίνει το 20 % της τιμής εκ του εργοστασίου του προϊόντος
                        
                        
                           Παρασκευή κατά την οποία η αξία όλων των χρησιμοποιούμενων υλών δεν υπερβαίνει το 40 % της τιμής εκ του εργοστασίου του προϊόντος
                        
                     
                            
                        
                        
                           
                                       —
                                    
                                    
                                       Οξικός ανυδρίτης, οξικό αιθύλιο και n-βουτύλιο, οξικό βινύλιο, οξικό ισοπροπύλιο και μεθυλαμύλιο, μονο-, δι- ή τριχλωροξικά οξέα, τα άλατά τους και οι εστέρες τους
                                    
                                 
                        
                           Παρασκευή από ύλες οποιασδήποτε κλάσης. Ωστόσο, η αξία όλων των χρησιμοποιούμενων υλών της κλάσης 2916  δεν πρέπει να υπερβαίνει το 20 % της τιμής εκ του εργοστασίου του προϊόντος
                        
                        
                           Παρασκευή κατά την οποία πραγματοποιείται χημική αντίδραση (*1)
                           
                        
                     
            
               (*1)  «Χημική αντίδραση» είναι η διεργασία (συμπεριλαμβανομένης της βιοχημικής) κατά την οποία παράγεται μόριο με νέα δομή, μέσω της διάσπασης των ενδομοριακών δεσμών και τον σχηματισμό νέων, ή μέσω της μεταβολής της χωρικής διάταξης των ατόμων εντός του μορίου. Οι ακόλουθες μέθοδοι δεν πρέπει να λαμβάνονται υπόψη για λόγους καταγωγής:
            
                        α)
                     
                     
                        διάλυση σε νερό ή σε άλλα διαλυτικά·
                     
                  
                        β)
                     
                     
                        απομάκρυνση διαλυτών, συμπεριλαμβανομένου του νερού που χρησιμοποιείται ως διαλύτης· ή
                     
                  
                        γ)
                     
                     
                        προσθήκη ή απομάκρυνση νερού κρυστάλλωσης.».
                     
                  
      
      
         
            ΠΑΡΑΡΤΗΜΑ II
            Στο παράρτημα III της απόφασης αριθ. 2/2000 προστίθεται το ακόλουθο προσάρτημα:
            
               
                  
                     «Προσάρτημα VI
                     
                        ΤΟ ΠΡΙΓΚΙΠΑΤΟ ΤΗΣ ΑΝΔΟΡΑΣ ΚΑΙ Η ΔΗΜΟΚΡΑΤΙΑ ΤΟΥ ΑΓΙΟΥ ΜΑΡΙΝΟΥ
                     
                     
                        1.   
                        
                           Τα προϊόντα καταγωγής Πριγκιπάτου της Ανδόρας που υπάγονται στα κεφάλαια 25 έως 97 του εναρμονισμένου συστήματος γίνονται δεκτά από το Μεξικό με βάση το ίδιο τελωνειακό καθεστώς που διέπει τα προϊόντα που εισάγονται και κατάγονται από την Ευρωπαϊκή Ένωση, καθόσον παραμένει σε ισχύ η τελωνειακή ένωση που θεσπίζεται με την απόφαση 90/680/ΕΟΚ του Συμβουλίου (1).
                        
                     
                     
                        2.   
                        
                           Τα προϊόντα καταγωγής Μεξικού που υπάγονται στα κεφάλαια 25 έως 97 του εναρμονισμένου συστήματος τυγχάνουν της ίδιας προτιμησιακής μεταχείρισης όταν εισάγονται στην Ανδόρα όπως όταν εισάγονται στην Ευρωπαϊκή Ένωση, καθόσον παραμένει σε ισχύ η τελωνειακή ένωση που θεσπίζεται με την απόφαση 90/680/ΕΟΚ του Συμβουλίου.
                        
                     
                     
                        3.   
                        
                           Τα προϊόντα καταγωγής Δημοκρατίας του Αγίου Μαρίνου που υπάγονται στα κεφάλαια 1 έως 97 του εναρμονισμένου συστήματος γίνονται δεκτά από το Μεξικό με βάση το ίδιο τελωνειακό καθεστώς που διέπει τα προϊόντα που εισάγονται και κατάγονται από την Ευρωπαϊκή Ένωση, καθόσον παραμένει σε ισχύ η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου (2) που συνήφθη στις Βρυξέλλες στις 16 Δεκεμβρίου 1991 .
                        
                     
                     
                        4.   
                        
                           Τα προϊόντα καταγωγής Μεξικού που υπάγονται στα κεφάλαια 1 έως 97 του εναρμονισμένου συστήματος τυγχάνουν της ίδιας προτιμησιακής μεταχείρισης όταν εισάγονται στον Άγιο Μαρίνο όπως όταν εισάγονται στην Ευρωπαϊκή Ένωση, καθόσον παραμένει σε ισχύ η συμφωνία συνεργασίας και τελωνειακής ένωσης μεταξύ της Ευρωπαϊκής Οικονομικής Κοινότητας και της Δημοκρατίας του Αγίου Μαρίνου που συνήφθη στις Βρυξέλλες στις 16 Δεκεμβρίου 1991.
                        
                     
                     
                        5.   
                        
                           Το παράρτημα III εφαρμόζεται, κατ’ αναλογία, στο εμπόριο των προϊόντων που αναφέρονται στα σημεία 1 έως 4.
                        
                     
                     
                        6.   
                        
                           Ο εξαγωγέας ή ο εξουσιοδοτημένος αντιπρόσωπός του υποχρεούται να αναγράφει τις μνείες “Μεξικού” και “Πριγκιπάτου της Ανδόρας” ή “Δημοκρατίας του Αγίου Μαρίνου” στη θέση 2 του πιστοποιητικού κυκλοφορίας εμπορευμάτων EUR.1 ή στη δήλωση τιμολογίου. Επιπλέον, οι εν λόγω πληροφορίες πρέπει να αναγράφονται στη θέση 4 του πιστοποιητικού κυκλοφορίας εμπορευμάτων EUR.1 ή στη δήλωση τιμολογίου, στην περίπτωση προϊόντων καταγωγής του Πριγκιπάτου της Ανδόρας ή της Δημοκρατίας του Αγίου Μαρίνου.
                        
                     
                     
                        7.   
                        
                           Η Ευρωπαϊκή Ένωση αποστέλλει στο Μεξικό δείγματα των πιστοποιητικών κυκλοφορίας εμπορευμάτων EUR.1, τα αποτυπώματα των σφραγίδων που χρησιμοποιούνται από το Πριγκιπάτο της Ανδόρας και τη Δημοκρατία του Αγίου Μαρίνου, καθώς και τις διευθύνσεις των αρχών που είναι αρμόδιες για τη διαδικασία επαλήθευσης στο Πριγκιπάτο της Ανδόρας και στη Δημοκρατία του Αγίου Μαρίνου.
                        
                     
                     
                        8.   
                        
                           Εάν η αρμόδια δημόσια αρχή του Πριγκιπάτου της Ανδόρας ή της Δημοκρατίας του Αγίου Μαρίνου δεν συμμορφώνεται με τις διατάξεις του παραρτήματος III, το Μεξικό μπορεί να προσφύγει στην ειδική επιτροπή τελωνειακής συνεργασίας και κανόνων καταγωγής που συστάθηκε δυνάμει του άρθρου 17 της απόφασης 2/2000, προκειμένου να καθοριστούν τα κατάλληλα μέτρα για την επίλυση του θέματος.
                        
                     
                  
               ».
            
               (1)  Απόφαση 90/680/ΕΟΚ του Συμβουλίου, της 26ης Νοεμβρίου 1990, για τη σύναψη συμφωνίας με τη μορφή ανταλλαγής επιστολών μεταξύ της Ευρωπαϊκής Οικονομικής Κοινότητας και του Πριγκιπάτου της Ανδόρας (ΕΕ L 374 της 31.12.1990, σ. 13).
            
               (2)  ΕΕ L 84 της 28.3.2002, σ. 43.